ไปรษณีย์ไทย  ยืนยันไม่มีนโยบายให้ผู้ใช้บริการโหลดแอปพลิเคชันสะสมแต้ม
ศูนย์ต่อต้านข่าวปลอม เผยแพร่ข้อมูลกรณีมีการแชร์ประเด็นเรื่องการแอบอ้างเป็นเจ้าหน้าที่บริษัท ไปรษณีย์ไทย จำกัด (ปณท.) ติดต่อให้โหลดแอปพลิเคชัน EMS Thailand Point เพื่อสะสมแต้มหรือให้คลิกลิงก์ http://88xm.cc ศูนย์ต่อต้านข่าวปลอมได้ดำเนินการตรวจสอบข้อเท็จจริงจากบริษัท ไปรษณีย์ไทย จำกัด พบว่าประเด็นดังกล่าวเป็นข้อมูลเท็จ ชี้แจงว่าไปรษณีย์ไทยไม่มีนโยบายในการติดต่อให้ลูกค้าโหลดแอปพลิเคชันต่างๆ ในลักษณะดังกล่าว รวมถึงไม่มีแอปพลิเคชัน EMS Thailand Point โดยไปรษณีย์ไทยมีแอปพลิเคชันที่ให้บริการลูกค้า เช่น Track&amp;Trace Thailandpost สำหรับติดตามพัสดุ  และ Thailandpostmart สำหรับซื้อของดีของเด่นชุมชน ซึ่งมีจุดสังเกตคือเมื่อเข้าไปที่  App Store หรือ Play Store จะพบรายชื่อแอปพลิเคชันต่างๆ หากเป็นแอปพลิเคชันจากไปรษณีย์ไทยจะใช้ชื่อผู้ผลิตว่า Thailandpost Co ,.Ltd และสำหรับการสะสมคะแนนสำหรับสมาชิกของไปรษณีย์ไทยจะชื่อว่า Post Family ซึ่งให้บริการผ่านเว็บไซต์ https://thailandpost.force.com/postfamily/ เท่านั้น จึงขอแจ้งเตือนผู้ใช้บริการอย่าหลงเชื่ออย่าโหลดแอปฯ หรือคลิกลิงก์ที่แนบมาในข้อความที่แอบอ้าง เนื่องจากอาจหลอกลวงขอข้อมูลส่วนบุคคลของผู้ใช้บริการ